b'\n_START_ARTICLE_\nOperacija Strijela (Rat na Kosovu)\n_START_SECTION_\nKontekst\n_START_PARAGRAPH_\n1996. godine po\xc4\x8deli su nemiri na Kosovu, koji su se ubrzo pretvorili u oru\xc5\xbeane incidente organizirane od strane Oslobodila\xc4\x8dke vojske Kosova. Jugoslavenske snage sigurnosti poslane su na Kosovo kako bi skr\xc5\xa1ili otpor OVK, no njihove operacije \xc4\x8desto su zavr\xc5\xa1avale spaljivanjima sela etni\xc4\x8dkih Albanaca i masakrima nad stanovni\xc5\xa1tvom. S druge strane granice, u susjednoj Albaniji, dogodila se u prvoj polovici 1997. godine pobuna protiv vlasti, uslijed \xc4\x8dega su oplja\xc4\x8dkana vojna skladi\xc5\xa1ta. Rezultat toga bio je da se OVK relativno lako domogla ve\xc4\x87ih koli\xc4\x8dina lakog pje\xc5\xa1a\xc4\x8dkog naoru\xc5\xbeanja. Tako\xc4\x91er, kosovski Albanci uspjeli su skrenuti pozornost me\xc4\x91unarodne javnosti na svoju borbu, pa je po\xc4\x8detkom 1999  godine, nakon Pokolja u selu Ra\xc4\x8dak izvr\xc5\xa1enog od snaga sigurnosti SRJ, NATO krenuo u Bombardiranje Savezne Republike Jugoslavije. Do prolje\xc4\x87a 1999. godine, jugoslavenske vojno-policijske operacije na Kosovu rezultirale su protjerivanjem ve\xc4\x87eg djela snaga OVK s Kosova, prema susjednoj Makedoniju i Albaniji, dok je na samom Kosovu ostalo nekoliko enklava pod kontrolom OVK, koje su nastavile pru\xc5\xbeati otpor jugoslavenskim snagama. Ostatak OVK po\xc4\x8deo se konsolidirati na albansko-kosovskoj granici, gdje su u sela s albanske strane tako\xc4\x91er pristizali valovi izbjeglica s Kosova.\n_START_SECTION_\nNapadne operacije OVK\n_START_PARAGRAPH_\nIako me\xc4\x91unarodni izvori pi\xc5\xa1u da je Operacija Strijela, kojoj je bio cilj povezivanje snaga OVK u Albaniji s ostacima OVK na Kosovu, po\xc4\x8dela 26. svibnja 1999., prema tvrdnjama Hashima Tha\xc3\xa7ija, \xc4\x8dini se da je prva faza operacije po\xc4\x8dela je ve\xc4\x87 u travnju 1999. poku\xc5\xa1ajem proboja OVK preko jugoslavenske karaule Ko\xc5\xa1are na planini Prokletija, prema selu Junik na Kosovu.\n_START_SECTION_\nBitka za Ko\xc5\xa1are\n_START_PARAGRAPH_\nNapadna operacija OVK po\xc4\x8dela je 9. travnja 1999. godine, kada je 138. brigada OVK uz topni\xc4\x8dku podr\xc5\xa1ku iz Albanije istjerala pripadnike 53. grani\xc4\x8dne bojne VJ s dominantnih vrhova Rasa e Koshares i Maja glava, \xc4\x8dime su uspostavili kontrolu nad karaulom Ko\xc5\xa1are koja se nalazila podno njih. Samim time napravili su i klin dubine nekoliko kilometara u jugoslavenskom teritoriju. Jugoslavenski grani\xc4\x8dari, kojima su u poja\xc4\x8danje stigli pripadnici 125. motorizirane brigade, povukli su se na rezervne polo\xc5\xbeaje pa je linija fronta uskoro stabilizirana._NEWLINE_ Idu\xc4\x87ih tjedana, jugoslavenske snage u borbe su uvele pripadnike 72. specijalne i 63. padobranske brigade VJ, nakon \xc4\x8dega su po\xc4\x8deli pokretati protunapade. Njihova nastupanja ometali su zra\xc4\x8dni napadi NATO-a, koji su \xc4\x8dini se, bili donekle koordinirani s operacijama OVK, ali ne i potpuno budu\xc4\x87i da je 22. travnja NATO gre\xc5\xa1kom bombardirao polo\xc5\xbeaje OVK na Ko\xc5\xa1arama. Pje\xc5\xa1a\xc4\x8dke borbe na ovom dijelu granice trajale su sve do povla\xc4\x8denja VJ s Kosova u lipnju 1999._NEWLINE__NEWLINE_14. travnja 1999. jugoslavenske su pak, snage, u\xc5\xa1le nekoliko kilometara u teritorij Albanije i spalile jedno selo, \xc5\xa1to su zabilje\xc5\xbeili i promatra\xc4\x8di OSCE-a, nakon \xc4\x8dega su se povukli nazad. Slu\xc5\xbebeni Beograd je ovo negirao.\n_START_SECTION_\nOperacije na planini Pa\xc5\xa1trik\n_START_PARAGRAPH_\n26. svibnja 1999. godine, OVK je pokrenula drugu napadnu operaciju \xc4\x8detrdesetak kilometara jugoisto\xc4\x8dno u podru\xc4\x8dju planine Pa\xc5\xa1trik, za koju su osigurali snage ja\xc4\x8dine od 3-4 tisu\xc4\x87a ljudi. Cilj operacije bio je ovladavanje komunikacijom Prizren-Pe\xc4\x87, te osiguravanje opskrbe za dio OVK koji se nalazio na Kosovu. Dio tih snaga \xc4\x8dinili su i pripadnici albanske dijaspore koji su se priklju\xc4\x8dili OVK. Jugoslavenske snage, koje su na tom podru\xc4\x8dju raspolagale s te\xc5\xa1kim naoru\xc5\xbeanjem (oklopom i topni\xc5\xa1tvom) brzo su zaustavile napadna djelovanja OVK, nanijev\xc5\xa1i im te\xc5\xa1ke gubitke, tako da OVK nije ostvarila glavne ciljeve operacije - ovladavanje komunikacijom Pe\xc4\x87-Prizren, ve\xc4\x87 je samo osvojila nekoliko sela u blizini Pe\xc4\x87a i dijelove teritorija sjeverozapadno od Prizrena. Upotreba, pak te\xc5\xa1kog naoru\xc5\xbeanja od strane Vojske Jugoslavije na tom dijelu rati\xc5\xa1ta privukla je pozornost NATO-a kojemu je bio olak\xc5\xa1an posao identificiranja i uni\xc5\xa1tavanja jugoslavenske tehnike i \xc5\xbeive sile.'